МОТИВИ
[bookmark: _GoBack]към проект на наредба за условията и реда за подпомагане с парични средства  на лицата по чл. 226з и чл. 298, ал. 1 от Закона за отбраната и въоръжените сили на Република България

По препоръки посочени в доклад на Инспектората на Министерството на отбраната с рег. №21-15.11/17.05.2022 г., се изготви нова наредба за условията и реда за подпомагане с парични средства  на лицата по чл. 226з и чл. 298, ал. 1 от Закона за отбраната и въоръжените сили на Република България, имаща за цел да създаде необходимите условия за подпомагане на изпаднали в тежко материално положение: военнослужещи, пенсионирани военнослужещи, военноинвалиди и военнопострадали, ветерани от войните, цивилни служители, курсанти и български граждани, участвали в мисии и операции на въоръжените сили на Република България извън територията на страната. 
В проекта са разработени условията и редът за разходване на средствата за материално подпомагане, регламентирани са функциите на Комисията по материално подпомагане и формите на материална помощ.
Причините, които налагат приемането на предложения проект най-общо са свързани с необходимостта от прецизиране на условията и реда, както и създаването на точни и ясни критерии по които ще се отпуска материалната помощ в парични средства. Един от основните критерии е обвързан с изменение в Закона за социалното подпомагане, прието и обнародвано в ДВ бр. 102 от 23.12.2022 г. „Социалните помощи се определят на база размера на линията на бедност за съответната година, определена с постановление на Министерския съвет“. 
Конкретизирани са отделните форми и условия за материално подпомагане.
През 2023 г. се въведоха промени в Закона за електронното управление (ЗЕУ), съгласно които в чл. 4, се създава ал. 6 „С подзаконов нормативен акт не може да бъде въвеждано задължение за доказване на факти и обстоятелства за лица или обекти, вписани в регистър, на който е предоставен идентификатор“. Във връзка с това се извършиха нормативни промени в подзаконовата уредба, съгласно които този процес е детайлно уреден.  
С представеният Ви проект на наредба се отменя Наредба № 1 от             7 февруари 2011 г. за условията и реда за материално подпомагане в министерството на отбраната, структурите на пряко подчинение на министъра на отбраната и българската армия (обн. ДВ. бр.15 от 18 февруари 2011 г., изм. ДВ. бр. 94 от 29 ноември 2011 г., изм. и доп. ДВ. бр. 44 от 27 май 2014 г., изм. и доп. ДВ. бр. 95 от 18 ноември 2014 г., изм. и доп. ДВ. бр. 10 от 30 януари 2018 г., изм. и доп. ДВ. бр. 24 от 17 март 2020 г.)
За изпълнението на проекта на Наредба за условията и реда за подпомагане с парични средства  на лицата по чл. 226з и чл. 298, ал.1 от Закона за отбраната и въоръжените сили на Република България не са необходими допълнителни разходи, които да бъдат одобрени по бюджета на Министерство на отбраната.
В изпълнение на процедурата по чл. 26, ал. 2 от Закона за нормативните актове по проекта на наредба ще бъдат проведени обществени консултации в 30 - дневен срок съгласно чл. 26, ал. 3 и ал. 4 от Закона за нормативните актове.

